b'\n_START_ARTICLE_\nAzeb\n_START_PARAGRAPH_\nAzeb (iz arabskega azeb - neporo\xc4\x8den mo\xc5\xa1ki) je voja\xc5\xa1ki izraz, ki pomeni vojaka ali enoto lahke kopenske in mornari\xc5\xa1ke pehote. Bizantinski, latinski in italijanski viri iz 14. do 16. stoletja so naziv azeb ena\xc4\x8dili z nazivoma pirat in pomorski pirat. V Egiptu je bil azeb skupina vojakov, ki je bila zadol\xc5\xbeena za obrambo mesta._NEWLINE_V Osmanskem cesarstvu so bili azebi pred ustanovitvijo jani\xc4\x8darjev lokostrelske enote. Razdeljeni so bili na pehotne in mornari\xc5\xa1ke azebe. Sredi 16. stoletja so jih za\xc4\x8deli uporabljati za obrambo trdnjav in jih za\xc4\x8deli pla\xc4\x8devati. \xc5\xa0tevilo azebov je bilo odvisno od pomembnosti trdnjave. Mornari\xc5\xa1ki azebi so bili razdeljeni na pristani\xc5\xa1ke in pomorske azebe, odvisno od mesta slu\xc5\xbebovanja.  Pomorski azebi so slu\xc5\xbebovali na galejah, poveljni\xc5\xa1kih ladjah, vlekih, artilerijskih ladjah in ladjah za prevoz konj. Bili so tudi mornarji, stra\xc5\xbearji in vesla\xc4\x8di. Med voja\xc5\xa1kimi reformami sultana Mahmuda II. (1808\xe2\x80\x931839) so azebe razpustili.'